Jong man gee hom oor ná tref-en-trapDie ongeluk het op die hoek van Heughweg en Agtste Laan in Walmer, Port Elizabeth, gebeur. Foto: Google Maps ŉ 21-jarige man van Port Elizabeth word aangekla van strafbare manslag en die versuim om op ŉ ongelukstoneel stil te hou nadat ŉ fietsryer Sondag in die voorstad Walmer doodgery is. Kapt. Johan Rheeder, Oos-Kaapse polisiewoordvoerder, sê Cain Rockman het Sondagoggend omstreeks 04:45 ŉ vriendin, wat saam met hom was, se motor bestuur toe hy Bulo Mziwanele (39) na bewering van sy fiets afgestamp het. Mziwanele, wat op pad werk toe was, is op slag dood, maar volgens Rheeder het Rockman en sy passasier dit waarskynlik nie geweet nie. Sy het eers later in die dag, nadat ŉ berig uitgesaai is dat die fietsryer gesterf het, polisie toe gegaan en erken dit was haar voertuig wat voor sonop in die ongeluk op die hoek van Heughweg en Agste Laan betrokke was. Rockman het hom daarna in die teenwoordigheid van sy prokureur in Walmer se polisiestasie aan die polisie oorgegee. Hy het Maandag vlugtig in die landdroshof verskyn, waar die saak tot 23 Januarie vir verdere ondersoek uitgestel is. Hy is op borgtog van R2 000 vrygelaat. “Dit is moontlik dat ons [Rockman se passasier] ook sal aankla,” het Rheeder Maandagmiddag aan Maroela Media gesê, “omdat sy die eienaar van die voertuig is waarvan die bestuurder nie op ŉ ongelukstoneel stilgehou het nie.”